আফগানিস্তান ওলামা সমাবেশ

আফগানিস্তান ওলামা সমাবেশ () ছিল ২৯ জুন ২০২২ থেকে ২ জুলাই ২০২২ পর্যন্ত অনুষ্ঠিত আফগান পণ্ডিত ও মুরব্বিদের তিন দিনের একটি সমাবেশ। রাজধানী কাবুলের লয়া জিরগা হলে সারা দেশ থেকে প্রায় ৩,০০০ মানুষ সমবেত হয়েছিল। প্রতিটি গ্রাম থেকে তিনজন করে প্রতিনিধিকে আমন্ত্রণ জানানো হয়েছিল, যাদের অধিকাংশই ছিলেন ধর্মীয় নেতা। সমাবেশটি রেডিওতে সম্প্রচারিত হলেও টিভিতে দেখানো হয়নি। তালিবান সুপ্রিম লিডার হিবাতুল্লাহ আখুন্দজাদা কাউন্সিলে ভাষণ দেন। আফগানিস্তানের প্রধানমন্ত্রী হাসান আখুন্দের বক্তব্যের মাধ্যমে ওলামা সমাবেশটি সমাপ্ত হয়।

১ জুলাই শুক্রবারের প্রাপ্ত রিপোর্ট অনুযায়ী, তালিবান সুপ্রিম লিডার হিবাতুল্লাহ আখুন্দজাদা কাউন্সিলে ভাষণ দেন। তালিবান ক্ষমতা গ্রহণের পর কোনো তালিবান নেতার সমাবেশে ভাষণ দেওয়ার জন্য কান্দাহার থেকে কাবুলে ভ্রমণের ঘটনা এটিই প্রথম। আখুন্দজাদা খুব কমই প্রকাশ্যে আসেন এবং বহু বছর ধরে তাকে জনসমক্ষে দেখা যায়নি। তালিবান কর্তৃক আয়োজিত এই শুরার বৈঠকটি একটি বিরল উপলক্ষ ছিল যেখানে সুপ্রিম লিডার আখুন্দজাদা বিস্তারিত রাজনৈতিক ভাষণ দেন।

 উদ্দেশ্য 
একটি তালিবান সূত্র এএফপি-কে জানিয়েছে যে "শাসনের সমালোচনা করার অনুমতি দেওয়া হবে এবং মেয়েদের শিক্ষা, যা এই আন্দোলনে মতভেদ সৃষ্টি করেছে, এমন জটিল বিষয়গুলো নিয়ে আলোচনা করা হবে।"

 অংশগ্রহণকারী 
তত্ত্বাবধায়ক প্রধানমন্ত্রী মোল্লা মোহাম্মদ হাসান আখুন্দের স্বাক্ষরিত একটি চিঠিতে বলা হয়েছে যে "সারা দেশ থেকে ওলামাদের একটি বিশাল সমাবেশ" আহ্বান করা হবে এবং উপ-প্রধানমন্ত্রী মোল্লা আব্দুল গনি বারাদারের নেতৃত্বাধীন একটি কমিশনকে এই সভা আয়োজনের দায়িত্ব দেওয়া হয়েছে।"

সভায় ৩,০০০-এরও বেশি ধর্মীয় নেতা এবং গণমান্য ব্যক্তি উপস্থিত ছিলেন। প্রতিটি জেলা থেকে দুইজন ধর্মীয় পণ্ডিত এবং একজন উপজাতীয় মুরব্বিকে আমন্ত্রণ জানানো হয়েছিল, অন্যদিকে প্রতিটি পুলিশ জেলা থেকে দুইজন উপজাতীয় মুরব্বি এবং একজন ধর্মীয় পণ্ডিত অংশগ্রহণ করেছিলেন। পাকিস্তানে এবং ইরানে বসবাসরত আফগান শরণার্থীদের প্রতিনিধিরাও উপস্থিত ছিলেন।

এই জিরগায় কোনো নারী অংশগ্রহণ করেননি। উপ-প্রধানমন্ত্রী আব্দুল সালাম হানাফি বলেছিলেন যে পুরুষ প্রতিনিধিরা নারীদের প্রতিনিধিত্ব করবেন।

 প্রস্তুতি 
সমাবেশটি কাবুল পলিটেকনিক বিশ্ববিদ্যালয়ে অনুষ্ঠিত হয়েছিল, যা অনুষ্ঠান চলাকালীন শিক্ষার্থীদের জন্য বন্ধ রাখা হয়েছিল।

তালিবান মুখপাত্র এবং উপ-তথ্যমন্ত্রী জাবিউল্লাহ মুজাহিদের মতে, বিশ্ববিদ্যালয়ের আশেপাশে কড়া নিরাপত্তা ব্যবস্থা গ্রহণ করা হয়েছিল। তবে সভা চলাকালীন ভেন্যুর আশেপাশে গুলির শব্দ শোনা গিয়েছিল, যার ফলে ওই এলাকার রাস্তাগুলো বন্ধ করে দেওয়া হয় এবং অনুরূপ ঘটনা এড়াতে চেকপোস্ট স্থাপন করা হয়।

 ঘটনা 
এই সমাবেশটি ২৯/৩০ জুন থেকে ২/৩ জুলাই পর্যন্ত স্থায়ী হয়েছিল।

 উদ্বোধন 
তত্ত্বাবধায়ক প্রধানমন্ত্রী মোল্লা আখুন্দ উপস্থিত সকল প্রতিনিধিদের শাসনের ইসলামী ব্যবস্থা বজায় রাখতে সাহায্য করার আহ্বান জানিয়ে জিরগা উদ্বোধন করেন। তিনি বলেন যে ইসলামী আমিরাত "সকল সমস্যার সমাধানের জন্য সব দিক থেকে চেষ্টা করছে। কিছু জায়গায় সমস্যা থাকতে পারে, কিন্তু সেগুলো আমাদের জানালে আমরা সমাধানের পদক্ষেপ নেব।"

 সুপ্রিম লিডারের ভাষণ 
১ জুলাই তালিবানের সুপ্রিম লিডার, মাওলাউই হিবাতুল্লাহ আখুন্দজাদা একটি ভাষণ দেন, যা রাষ্ট্রীয় রেডিওতে এক ঘণ্টা ধরে সম্প্রচারিত হয়।

তার ভাষণে আখুন্দজাদা আফগানিস্তানে তালিবান ক্ষমতা দখলকে "আফগানদের জন্য গর্বের উৎস এবং সেই সাথে সারা বিশ্বের মুসলিমদের জন্যও" হিসেবে বর্ণনা করেন। তিনি ইসলামী শরিয়াহ আইন বাস্তবায়নের প্রতিশ্রুতি পুনর্ব্যক্ত করেন এবং "অবিশ্বাসীদের জীবনযাত্রার" প্রতি তার বিরোধিতা প্রকাশ করেন। তিনি আমেরিকানদের সমালোচনা করে বলেন, "আপনারা [আফগানিস্তানে] সকল বোমার জননী ফেলেছেন এবং যদি আপনারা আমাদের বিরুদ্ধে পারমাণবিক বোমাও ব্যবহার করেন তবুও আমরা ইসলাম বা শরিয়াহ থেকে বিচ্যুত হবো না।"

আখুন্দজাদা বিদেশীদের আফগানিস্তানে হস্তক্ষেপ না করার জন্য সতর্ক করেন। তিনি বলেন যে আফগানিস্তান "স্বাধীন না হয়ে উন্নত হতে পারে না," এবং বিদেশীদের আফগানদের আদেশ দেওয়া উচিত নয়। অন্যদিকে, তিনি জানান যে তার সরকার মার্কিন যুক্তরাষ্ট্রের সাথে "সুসম্পর্ক" চায় এবং পুনর্ব্যক্ত করেন যে আফগানিস্তান তার ভূমি তার প্রতিবেশীদের বিরুদ্ধে ব্যবহার করতে দেবে না।

 ১১-দফার বিবৃতি 
মুজিবুর রহমান আনসারি, জিরগায় অংশগ্রহণকারী একজন ধর্মীয় নেতা বলেন যে শেষে প্রকাশিত ১১-দফার একটি বিবৃতি অন্যান্য দেশ, জাতিসংঘ, ইসলামী সংস্থা এবং অন্যদের তালিবান নেতৃত্বাধীন আফগানিস্তানকে স্বীকৃতি দেওয়ার, সমস্ত নিষেধাজ্ঞা প্রত্যাহার করার এবং বিদেশে আফগান সম্পদ অবমুক্ত করার আহ্বান জানানো হয়েছে।

তথ্যসূত্র

বিষয়শ্রেণী:২০২২-এ কাবুল
বিষয়শ্রেণী:২০২২-এ আফগানিস্তান
বিষয়শ্রেণী:হিবাতুল্লাহ আখুন্দজাদা